12 05 001 000

Hivatkozási szám Az adatszolgáltatási követelményeket tartalmazó táblázat A1–A3, B1, B2, B4 és C1 oszlopa: Ez az adatelem az áruknak az Unió vámterületéről történő kiszállítására vonatkozó fuvarokmány(ok) hivatkozását foglalja magában. Az adatszolgáltatási követelményeket tartalmazó táblázat D3 oszlopa: Ez az adatelem az árutovábbítási árunyilatkozatként használt fuvarokmány hivatkozását foglalja magában. Az adatszolgáltatási követelményeket tartalmazó táblázat E2 oszlopa: A megfelelő uniós kódok használatával adja meg az áruknak az Unió vámterületére történő jövőbeni vagy – engedélyes kibocsátók esetében – már megvalósult beszállítására vonatkozó fuvarokmány hivatkozását. Olyan tengeri szállítás esetén, amikor szállítóeszköz-megosztási vagy hasonló szerződéses megállapodás van hatályban, a megadandó fuvarokmányszám az azon személy által kibocsátott fuvarokmányra vonatkozik, aki az árunak az Unió vámterületére való tényleges fuvarozására vonatkozóan szerződéses kötelezettséget vállalt, és hajóraklevelet vagy fuvarlevelet állított ki. A fuvarokmány száma az egyedi szállítmányhivatkozási szám (Unique consignement reference number [UCR]) alternatívája, amennyiben az utóbbi nem áll rendelkezésre. Az adatszolgáltatási követelményeket tartalmazó táblázat F10–F42 oszlopa: Az áruknak az Unió vámterületére történő beszállítására vonatkozó fuvarokmány(ok) hivatkozása. Amennyiben az áruk szállítására két vagy több fuvarokmány vonatkozik, azaz fuvarozási főszerződés és házi fuvarozási szerződés, mind a fuvarozási főszerződést, mind a házi fuvarozási szerződést meg kell említeni a megfelelő szinten. Belépési gyűjtő árunyilatkozatonként csak egy fuvarozási főszerződés jelenthető be. A gyűjtő hajóraklevél, a közvetlen hajóraklevél, a főfuvarlevél és a házifuvarlevél hivatkozási száma az érintett gazdálkodók általi kibocsátását követően legalább egy éven át egyedi marad. Az adatszolgáltatási követelményeket tartalmazó táblázat F14–F16, F22 és F33 oszlopa: Amennyiben a 112. cikk (1) bekezdésének első albekezdése és a 113. cikk (2) bekezdése szerint a fuvarozótól eltérő személy adja meg a belépési gyűjtő árunyilatkozat adatait, a házi hajóraklevél vagy a házifuvarlevél száma mellett meg kell adni a vonatkozó gyűjtő hajóraklevél vagy főfuvarlevél számát is. Az adatszolgáltatási követelményeket tartalmazó táblázat F16 oszlopa: Amennyiben a 112. cikke (1) bekezdésének második albekezdése szerint a címzett nyújtja be a belépési gyűjtő árunyilatkozat adatait, meg kell adni: a) a fuvarozó által kibocsátott vonatkozó közvetlen hajóraklevél számát, vagy adott esetben b) a fuvarozó által kibocsátott gyűjtő hajóraklevél és a 112. cikk (1) bekezdésének első albekezdése szerint más személy által kibocsátott legalacsonyabb szintű hajóraklevél számát abban az esetben, amikor további hajóraklevelet bocsátanak ki ugyanazokra az árukra vonatkozóan, amelyek a fuvarozó gyűjtő hajóraklevelében is szerepelnek. Az adatszolgáltatási követelményeket tartalmazó táblázat F23–F26 és F33 oszlopa: Meg kell adni a házifuvarlevél és a főfuvarlevél hivatkozási számát, amennyiben az a benyújtás időpontjában rendelkezésre áll. Alternatívaként abban az esetben, ha a benyújtás időpontjában a fő hivatkozási szám nem áll rendelkezésre, az érintett személy az áruk légi járműre történő berakodása előtt külön megadhatja a főfuvarlevél hivatkozási számát. Ilyen esetben az információ tartalmazza a fuvarozási főszerződéshez tartozó valamennyi házifuvarlevélre vonatkozó hivatkozásokat. A főfuvarlevél és a házifuvarlevél hivatkozási száma az érintett gazdálkodók általi kibocsátását követően legalább három éven át egyedi marad. Az adatszolgáltatási követelményeket tartalmazó táblázat F43 oszlopa: Az érintett CN 23 vám-árunyilatkozatnak megfelelő postai tételsorszámot (ITMATT-szám) kell bejelenteni. Az adatszolgáltatási követelményeket tartalmazó táblázat F44 oszlopa: Az azon CN 23 vám-árunyilatkozat(ok)nak megfelelő postai tételsorszámok (ITMATT-szám[ok]), amely(ek) a szállításhoz használt egységképző eszközben található árukra vonatkoznak. Az adatszolgáltatási követelményeket tartalmazó táblázat F50 oszlopa: Ez az információ a közúti fuvarlevélre (CMR-fuvarlevél) vonatkozik. Az adatszolgáltatási követelményeket tartalmazó táblázat G2–G5, H1–H7, I1 és I2 oszlopa: Ez az információ azon fuvarokmányra vonatkozik, amellyel az árukat az Unió vámterületére behozták.